《绣停针 题陈蘅芳三姊倦绣图》
清代·李佩金

小院静，见暖日烘花，莺梭织锦。检点芸奁，浅碧深红，无力绣床检凭。

叶遮莲映。刺一对、鸳鸯栖稳。彩丝欲整还停，霎时柳瞑花困。

愁春清昼永。听杜宇枝头，声声离恨。翠羽笼窗，鹦鹉帘前，低诵侬诗乍醒。

金钱怕问，卜不出、天涯芳草，王孙归信，远山断烟青迥。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。